אתר "גלובס" פירסם שח"כ מיכל בירן מחפשת זוגיות באתר ההיכרויות גיידייט. את תצלום הפרופיל שלחה בירן עצמה. העוזר של בירן: היא סיפקה את התמונה אחרי שהכתבת הודיעה שהיא מתכוונת לכתוב על כך
"מי הח"כית הצעירה שמחפשת בגיידייט מישהו להתכרבל איתו?", שואלת הכותרת בכתבה של לילך ויסמן באתר "גלובס". "בחודשים האחרונים הופתעו גולשים באתרי היכרויות לגלות כי על מחפשות בן הזוג נמנית גם ח"כ מיכל בירן (35) ממפלגת העבודה", נכתב בכתבה, שכוללת צילומסך ופרטים מפרופיל ההיכרויות של בירן. הכתבה אינה מכילה ציטוטים מפיה של בירן, ומסתיימת בשורה "ח"כ בירן אישרה את הפרטים". כפי שהבחינו כמה מגיבים, בירן לא רק שאישרה את הפרטים, היא גם זו שסיפקה אותם. בצילומסך הופיע הפרופיל שלה לא כפי שגולשים באתר רואים אותו, אלא כפי שבעליו רואה אותו, עם הכיתוב "הפרופיל שלך: זו תצוגה מקדימה של הפרופיל שלך באתר. לעריכה יש ללחוץ היכן שתבחר". הידיעה פורסמה היום בצהריים, ומאוחר יותר הוחלף הצילומסך באחד שמציג את הפרופיל כפי שהוא נראה לעיני גולשים באתר, אולם התגובות המסגירות לא נמחקו. העוזר הפרלמנטרי של ח"כ בירן, רועי פרלמן, מסר בתגובה: "לילך פנתה למיכל להגיד לה שהיא עושה כתבה על הפרופיל שלה באתר ההיכרויות, ומיכל הסכימה להראות לה את הפרופיל". מוויסמן לא נמסרה תגובה.